
PËR INSPEKTIMIN E PUNËS SË DETARËVE

Në mbështetje të nenit 100 të Kushtetutës dhe të pikës 2 të nenit 4 të ligjit nr.7986, datë 13.9.1995 “Për Inspektoratin Shtetëror të Punës”, me propozimin e Ministrit të Punës dhe të Çështjeve Sociale, Këshilli i Ministrave 

V E N D O S I:

1. Inspektimin e kushteve të punës së personave të punësuar, në çdo detyrë, në anijet detare.
2. Inspektimi të bëhet në anijet, rimorkiatorët e detit dhe anijet e peshkimit, të regjistruara në territorin e Republikës së Shqipërisë, si person fizik a juridik, vendas a i huaj, që ka si qëllim transportin e pasagjerëve e të mallrave apo qëllime tregtare.
Bëjnë përjashtim nga ky vendim anijet platforma shpimi ose shfrytëzimi, kur nuk përdoren për lundrim.
3. Të gjitha anijet e regjistruara në territorin e Republikës së Shqipërisë, të inspektohen nga Inspektorati Shtetëror i Punës i rrethit përkatës në intervale kohe jo më të gjata se 3- vjeçare edhe, kur është e mundshme 1-vjeçare.
4. Inspektorati Shtetëror i Punës të jetë organi që ushtron kontroll për zbatimin e legjislacionit të punës në të gjitha mjetet e lundrimit, të përmendura në pikën 2.
5. Inspektorët e punës, të pajisur me dokumentacionin përkatës identifikues, kanë të drejtë:
a) të hyjnë në portet detare, në portet e ujërave të brendshme, në bordin e anijes së regjistruar dhe në mjediset e brendshme për inspektim;
b) të shqyrtojnë, të kontrollojnë ose të organizojnë anketa, kur e gjykojnë të nevojshme, për t’u siguruar për respektimin e dispozitave ligjore; kur vërejnë shkelje dhe mangësi përcaktojnë detyra për shmangien e tyre;
c) të mos lejojnë lëvizjen e mjeteve  nga porti, kur vërejnë shkelje të rënda të sigurimit teknik dhe të mbrojtjes në punë të shëndetit e të jetës së detarëve.
6. Të gjithë personat juridikë a fizikë, sipas paragrafit të parë të pikës 2, përpara paraqitjes së kërkesës për licencim apo rilicencim në Ministrinë e Transportit dhe të Telekomunikacionit dhe në Ministrinë e Bujqësisë dhe të Ushqimit të pajisen me vërtetim regjistrimi, të lëshuar nga Inspektorati Shtetëror i Punës së rrethit përkatës.


7. Ngarkohen Ministria e Punës dhe e Çështjeve Sociale, Ministria e Transportit dhe e Telekomunikacionit, Ministria e Bujqësisë dhe e Ushqimit dhe Ministria e Rendit Publik për zbatimin e këtij vendimi.
Ky vendim hyn në fuqi pas botimit në Fletoren Zyrtare.

